Zagreb, 18. ožujka 2016.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Predraga Šustara, ministra znanosti, obrazovanja i sporta, za davanjem mišljenja Povjerenstva**,na 132. sjednici, održanoj dana 18. ožujka 2016.g., daje sljedeće:

**MIŠLJENJE**

**I. Na temelju članka 13. stavaka 2. i 3. ZSSI-a dužnosnik Predrag Šustar, ministar znanosti, obrazovanja i sporta može istovremeno uz profesionalno obnašanje navedene dužnosti obavljati edukacijsku djelatnost na Filozofskom fakultetu u Rijeci i inozemnom visokom učilištu te za isto primati naknadu.**

**II. Na temelju članka 13. stavka 4. ZSSI-a dužnosnik Predrag Šustar dužan je prijaviti Povjerenstvu prihode koje ostvari obavljanjem edukacijske djelatnosti istekom godine u kojoj su prihodi stečeni, podnošenjem izvješća o imovinskom stanju dužnosnika na važećem obrascu.**

Obrazloženje

Zahtjev za davanjem mišljenja Povjerenstva podnio je dužnosnik Predrag Šustar, ministar znanosti, obrazovanja i sporta. U knjigama ulazne pošte zahtjev je zaprimljen pod poslovnim brojem: 711-U-2005-M-83/16-01-5, dana 14. ožujka 2016.g., povodom kojeg se vodi predmet broj M-83/16.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je i Predrag Šustar, povodom obnašanja dužnosti ministra znanosti, obrazovanja i sporta, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da je prije imenovanja na dužnost ministra znanosti, obrazovanja i sporta bio zaposlen na radnom mjestu izvanrednog profesora na Filozofskom fakultetu Sveučilišta u Rijeci te sukladno ugovoru sklopljenom s navedenom ustanovom dužnosnik nakon prestanka obnašanja dužnosti ministra ima pravo povrataka na isto radno mjesto. Dužnosnik od Povjerenstva traži mišljenje da li bi držanje nastave, i to jednog kolegija u zimskom semestru koji bi uključivao i mentorstvo na matičnom učilištu te dva kolegija na doktorskom studiju tijekom ljetnog semestra na inozemnom visokom učilištu bilo protivno odredbama ZSSI-a te može li primati naknadu za isto.

Člankom 13. stavkom 2. ZSSI propisano je da dužnosnici koji profesionalno obnašaju dužnost ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 3. istog članka propisano je da prethodno odobrenje Povjerenstva iz stavka 2. nije potrebno za obavljanje između ostalog edukacijske djelatnosti. Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem dodatnih dopuštenih djelatnosti.

Uvidom u Odluku o iskazivanju povjerenja Hrvatskog sabora Vladi Republike Hrvatske od 22. siječnja 2016.g. („Narodne novine“ broj 8/16.), utvrđeno je da je Predrag Šustar istog dana stupio na dužnost ministra znanosti, obrazovanja i sporta.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040116314, oib: 70505505759 upisan Filozofski fakultet u Rijeci, pravnog oblika ustanova, sa sjedištem u Rijeci, Sveučilišna avenija 4, OIB: 16214165873. Kao jedini osnivač ove ustanove upisano je Sveučilište u Rijeci. Uvidom u internetsku stranicu Filozofskog fakulteta u Rijeci Povjerenstvo je utvrdilo da je Predrag Šustar naveden kao izvanredni profesor na Odsjeku za filozofiju.

Člankom 47. Zakona o znanstvenoj djelatnosti i visokom obrazovanju („Narodne novine“ broj 123/03., 198/03., 105/04., 174/04., 02/07., 46/07., 45/09., 63/11., 94/13., 139/13. i 101/14.) propisano je da su visoka učilišta: sveučilište, fakultet te umjetnička akademija u njegovu sastavu, veleučilište i visoka škola.

Sukladno članku 91. stavku 1. i 3. Zakona o znanstvenoj djelatnosti i visokom obrazovanju izvanredni profesor je jedno od znanstveno-nastavnih zvanja u visokom obrazovanju, dok je predavač jedno od nastavnih zvanja. Sukladno članku 92. stavku 1. i 2. Zakona o znanstvenoj djelatnosti i visokom obrazovanju, u odgovarajuće znanstveno-nastavno i nastavno zvanje na sveučilištu, odnosno njegovim sastavnicama može se izabrati osoba uz zaključivanje ugovora o radu, ali i bez zaključivanja ugovora o radu, ako ispunjava uvjete za izbor u odnosno zvanje i ako sudjeluje ili će sudjelovati u izvođenju dijela ili cijele nastave određenog predmeta (tzv. naslovno zvanje) na visokom učilištu.

Člankom 103. stavkom 5. Zakona o znanstvenoj djelatnosti i visokom obrazovanju propisano je da nastavnik ili znanstvenik tijekom obavljanja javne dužnosti na koju je imenovan ili izabran (npr. nastavnik ili znanstvenik izabran u Hrvatski sabor, dužnosnik kojeg je na dužnost imenovao Sabor, predsjednik Republike, Vlada ili Ustavni sud, župan, podžupan, gradonačelnik i zamjenik gradonačelnika Grada Zagreba), odnosno radi čijeg je obavljanja sklopio odgovarajući ugovor, može obavljati nastavu i baviti se znanstvenim radom na visokom učilištu ili u drugoj znanstvenoj organizaciji tako da s visokim učilištem ili drugom znanstvenom organizacijom zaključi odgovarajući ugovor.

Slijedom navedenog, obavljanje nastavnih djelatnosti u zvanju izvanrednog profesora odnosno predavača u okviru visokih učilišta nedvojbeno predstavlja obavljanje edukacijske djelatnosti u smislu članka 13. stavka 3. ZSSI-a, stoga Povjerenstvo utvrđuje da sukladno odredbama ZSSI-a, nema zapreke da istovremeno uz profesionalno obnašanje dužnosti ministra znanosti, obrazovanja i sporta, dužnosnik Predrag Šustar obavlja edukacijsku djelatnost na Filozofskom fakultetu u Rijeci, odnosno na inozemnom visokom učilištu te za isto prima naknadu.

Sukladno članku 13. stavku 4. ZSSI-a dužnosnik Predrag Šustar dužan je prijaviti Povjerenstvu prihode koje ostvari obavljanjem edukacijske djelatnosti, istekom godine u kojoj su prihodi stečeni, podnošenjem izvješća o imovinskom stanju dužnosnika na važećem obrascu.

Ukazuje se dužnosniku na odredbu članka 3. stavka 3. Zakona o Vladi Republike Hrvatske („Narodne novine“ broj 150/11. i 119/14.) kojom je propisano da bez odobrenja Vlade predsjednik i članovi Vlade ne mogu obavljati niti jednu drugu javnu ili profesionalnu dužnost. Kako se obavljanje edukacijske odnosno nastavne djelatnosti u sklopu visokog učilišta može smatrati obavljanjem profesionalne djelatnosti, upućuje se dužnosnik da od Vlade Republike Hrvatske po potrebi ishodi odobrenje u smislu članka 3. stavka 3. Zakona o Vladi Republike Hrvatske.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Dalija Orešković, dipl. iur.

Dostaviti:

1. Dužnosnik Predrag Šustar, elektronička dostava
2. Objava na internetskoj stranici Povjerenstva
3. Pismohrana